Joosep Saat

**Joosep Saat** (17. juuli (vkj)/ 30. juuli 1900 Hellamaa vald, Muhu kihelkond – 16. jaanuar 1977 Tallinn) oli eesti ajaloolane, Eesti NSV Teaduste Akadeemia liige (1951), karikaturist, ajakirjanik ja poliitik.

Joosep Saat oli Eestimaa Kommunistliku Partei liige 1921. aastast, EK(b)P ja EKP KK liige aastatel 1941–1961 ja Eesti NSV Ülemnõukogu saadik aastatel 1951–1963.

## Elulugu
Joosep Saat sündis Muhumaal Kapi (praegu Tupenurme) külas ehitustöölise peres. Aastail 1909–1916 õppis ta Haapsalu kõrgemas algkoolis. Kooli lõpetamise järel soovis ta jätkata õpinguid Tallinna Kunsttööstuskoolis, kuid pere rahaline seis ei võimaldanud seda. Saat töötas aasta (1916) kodusaarel Nõmmküla vallakoolis õpetajana. Lõpetanud 1917. aastal telegrafistide kursused Kuressaares, asus ta samas tööle telegrafistina, kuid siirdus peagi Tapale.

Tapal töötas ta 1921. aastani telegrafistina, aastatel 1921–1922 Tapa raudteejaama telegraafimontöörina. Telegrafisti ja raudteeametnikuna lülitus ta ametiühingutegevusse ja töölisliikumisse, temast sai töölisajalehtede kohalik kirjasaatja. 1921. aastal võeti ta illegaalse Eestimaa Kommunistliku Partei liikmeks ja valiti EKP Järvamaa Komitee koosseisu.

1922. aasta kevadel suunati ta Tallinna legaalsete töölisajalehtede toimetusse (Tallinna Tööline, Töörahva Hääl, Töö Lipp jt). Suurem osa neist lehtedest ilmus vaid mõne korra, siis väljaanne suleti ning jätkamist tuli üritada uue nimetuse all.

Uuesti sattus ta Haapsallu novembris 1923, kui töölislehtede trükkimine Tallinnas oli võimatuks muudetud. Tööliste Lipu ja Tööliste Sõna väljaandmist alustati seepeale Haapsalus Tamverki trükikojas. Tööliste Sõnal konfiskeeriti juba esimene number, leht suleti kohe. Tööliste Lipul läks veidi paremini – see sai ilmuda seitse numbrit, viimane number arestiti ja leht suleti 19. jaanuaril 1924.

Joosep Saat arreteeriti 21. jaanuaril 1924 ametiühingute aktiivi koosolekul Tallinnas Tööliste Keldris ning mõisteti 149 protsessil eluaegsele sunnitööle, sest tema nimele oli registreeritud kommunistlik salatrükikoda.

Saat vabanes amnestia alusel 1938. aastal. Vabanemise järel oli ta ehitustöödel ning läks lõpuks tööle Tallinna Tarbijate Ühisusse, kus oli revident-arveametnik, kes käis mööda ETK poode, kontrollides nende raamatupidamist.

1940.–1941. aastal jätkas Joosep Saat poliitilist ajakirjandustegevust, olles Rahva Hääle ja Kommunisti esimesi toimetajaid. Ta valiti 1941. aastal EKP Keskkomitee liikmeks, kuhu ta kuulus kuni 1962. aastani.

Evakueerunud 1941. aastal NSV Liidu tagalasse, töötas ta algul põllumajanduses. 1942.–1943. aastal oli ta EKP KK propagandaosakonna juhataja asetäitja ning 1943.–1944. aastal Rahva Hääle toimetaja Moskvas ja Leningradis, avaldades propagandistlikke ja lähiajalugu käsitlevaid artikleid.

Saat oli ka Rahva Hääle lisana 1943. aastal ilmuma hakanud esimese nõukogudeaegse satiiriajakirja Pikker toimetaja.

Aastatel 1944–1947 oli ta kirjastuse Poliitiline Kirjandus peatoimetaja Tallinnas.

1947. aastal lõpetas ta ÜK(b)P Keskkomitee Kõrgema Parteikooli. Samast aastast töötas ta EKP KK Partei Ajaloo Instituudi direktori asetäitjana. 1948. aastal lõpetas ta eksternina Tallinna 1. Keskkooli.

Pärast ajalookandidaadi kraadi kaitsmist 1949. aastal Moskvas NLKP KK Ühiskonnateaduste Akadeemias (väitekiri "КП(б) Эстонии в период подготовки и проведения Великой Октябрьской Социалистической революции") sai Saat EKP KK Partei Ajaloo Instituudi direktoriks, kellena töötas aastail 1949–1956.

1951. aastal valiti ta Eesti NSV Teaduste Akadeemia akadeemikuks. Tema edasine tegevus seisnes EKP ajaloo alaste artiklite kirjutamises ja kapitaalsemate ülevaadete koostamises-toimetamises. Aastatel 1951–1968 oli ta Eesti NSV TA Presiidiumi liige ja 1956–1968 Eesti NSV TA Ühiskonnateaduste Osakonna akadeemik-sekretär, 1968–1977 Eesti NSV Teaduste Akadeemia Ajaloo Instituudi vanemteadur. Ta oli 1958. aastast elu lõpuni ka Eesti NSV Teaduste Akadeemia Kodu-uurimise Komisjoni liige.

Joosep Saat oli EK(b)P ja EKP KK liige 8. veebruarist 1941 kuni 29. septembrini 1961. Aastatel 1951–1963 oli ta Eesti NSV Ülemnõukogu saadik, 1955–1959 ka Eesti NSV Ülemnõukogu 4. koosseisu juhataja.

## Looming
Joosep Saat uuris peamiselt revolutsioonilise liikumise ajalugu Eestis aastatel 1905–1940 ja Eestimaa Kommunistliku Partei tegevust. Ta oli mitme artikli ja dokumendikogumiku, samuti "Eesti NSV ajaloo" 2. köite (Tallinn 1963) peatoimetaja.

## Karikatuur
Saadi karikatuurid ilmusid haruldases väljaandes, mida ei ole üheski raamatukogus – käsikirjalises poliitvangide häälekandjas Wangimaja Kiir, mis kõigile raskustele vaatamata ilmus Keskvanglas võrdlemisi perioodiliselt aastatel 1927–1933.

Säilinud karikatuuride temaatika oli enamjaolt kitsalt kohaliku tähendusega ning ka tehniline teostus jäi küllaltki algeliseks.

## Teoseid
Saat avaldas ligi 500 publikatsiooni, samuti memuaarkirjandust.
* Rüüstamine. // Viisnurk (1940) 2
* "Vangimaja Kiir". // Viisnurk (1941) 2
* Eesti saksa okupantide kontsa all. Moskva 1942
* Eesti fašistliku politseipataljoni hävitamine Doni jõe käärus. Rahva Hääl (1943) 28. V; 7. VI
* Johannes Lauristin. Lühike elulugu. Tallinn, 1946
* Landesveeri-vastase sõja tõeline olemus. // Eesti Bolševik (1945) 12
* Kümme aastat Nõukogude Eestit. // Looming (1950) 7
* Marksismi-leninismi ideede levik Eestis. Tallinn 1954
* Eesti bolševikud Oktoobrirevolutsiooni ajajärgul. Tallinn 1956
* Eessõna. // Suur Sotsialistlik Oktoobrirevolutsioon Eestis. Dokumentide ja materjalide kogumik. Tallinn 1957
* Eesti NSV Teaduste Akadeemia Ühiskonnateaduste Osakonna töö põhijooni. // Eesti TA Toimetised. Ühiskonnateadused 9 (1960) 2
* Kodanlik-demokraatlik Veebruarirevolutsioon Eestis. // Eesti NSV ajalugu II. Tallinn 1963
* Эстония в период подготовки вооруженного восстания и победы социалистической революции. // Борьба за Советскую власть в Прибалтике. Мoskva 1967
*Kodanlike võimuorganite lammutamise ja nõukogude riigiaparaadi loomise algusajast Eestis Oktoobrirevolutsiooni päevil (okt. 1917.—veebr. 1918), Eesti Teaduste Akadeemia Toimetised. Ühiskonnateadused. Köide XVI, 1967, nr 2, lk 131–152
*Nõukogude võimu kehtestamine Eesti maakondades Oktoobrirevolutsiooni päevil, ETA Toimetised. Ühiskonnateadused. Köide XVI, 1967, nr 3, lk 223–239
*Nõukogude võimu kehtestamine Eesti maakondades Oktoobrirevolutsiooni päevil, ETA Toimetised. Ühiskonnateadused. Köide XVI, 1967, nr 4, lk 337–359
*Nõukogude võimu kehtestamine Eesti valdades Oktoobrirevolutsiooni päevil, ETA Toimetised. Ühiskonnateadused. Köide XVII, 1968, nr 2, lk 139–159
*Nõukogude võimu kehtestamine Eesti valdades Oktoobrirevolutsiooni päevil, ETA Toimetised. Ühiskonnateadused. Köide XVII, 1968, nr 3, lk 239–263
*Eesti töörahva suveräänse rahvusvabariigi rajamine  (1917–1919), ETA Toimetised. Ühiskonnateadused. Kd XVII, 1968, nr 4, lk 376–385
* Leninliku maadekreedi elluviimine Eestis I, ETA Toimetised. Ühiskonnateadused. Köide 19, 1970, nr 2, lk 167–178
* Leninliku maadekreedi elluviimine Eestis II, ETA Toimetised. Ühiskonnateadused. Köide 19, 1970, nr 3, lk 247–262
* Leninliku maadekreedi elluviimine Eestis III, ETA Toimetised. Ühiskonnateadused. Köide 19, 1970, nr 4, lk 363–383
* Leninliku maadekreedi elluviimine Eestis IV, ETA Toimetised. Ühiskonnateadused. Köide 20, 1971, nr 1, lk 3–21
* Leninliku maadekreedi elluviimine Eestis V, ETA Toimetised. Ühiskonnateadused. Köide 20, 1971, nr 2, lk 124–144
* Eesti bolševike võitlus töörahva relvastatud jõudude loomise eest. (November 1917 – veebruar 1918) I, ETA Toimetised. Ühiskonnateadused. Köide 20, 1971, nr 4, lk 386–411
* Eesti bolševike võitlus töörahva relvastatud jõudude loomise eest. (November 1917 – veebruar 1918) II, ETA Toimetised. Ühiskonnateadused. Köide 21, 1972, nr 1, lk 3–28
* Eesti nõukogude riigi loomine ja tema riiklikud suhted Nõukogude Venemaaga 1917.–1918, ETA Toimetised. Ühiskonnateadused. Köide 21, 1972, nr 4, lk 353–374
* Kultuurialastest sotsialistlikest ümberkorraldustest Eestis 1917.–1918. aastal I, Eesti NSV Teaduste Akadeemia Toimetised. Ühiskonnateaduste seeria. Köide 22, 1973, nr. 2, lk  156–171
* Kultuurialastest sotsialistlikest ümberkorraldustest Eestis 1917.–1918. aastal II, Eesti NSV Teaduste Akadeemia Toimetised. Ühiskonnateaduste seeria. Köide 22, 1973, nr. 3, lk  268–275
* Kultuurialastest sotsialistlikest ümberkorraldustest Eestis 1917.–1918. aastal III, Eesti NSV Teaduste Akadeemia Toimetised. Ühiskonnateaduste seeria. Köide 22, 1973, nr. 4, lk 339–356
* Nõukogude võim Eestis. Oktoober 1917 – märts 1918. Tallinn 1975

## Tunnustus
* 1950 Lenini orden
* 1969 Eesti NSV teeneline teadlane
* 1970, 1977 Nõukogude Eesti preemia
* Punalipu orden
* Oktoobrirevolutsiooni orden

## Isiklikku
Tema lapsed on Maksim Saat ja Mari Meel. Tema kasutütar oli Luule-Veroonika Saat.

## Viited

## Kirjandus
* "Eesti nõukogude entsüklopeedia" Tallinn, 1968–1978, kd 7 (1975) lk 35
* "Академик И. Саат – исследователь истории Великого Октября. Реферативный сборник" Тallinn 1977
* "Eesti Teaduste Akadeemia 1980–1985" Tallinn 1986, lk 348
* "Joosep Saat. Personaalnimestik". Tallinn 1991
* "Eesti entsüklopeedia" kd 14. Lk 451
*Viljar Ansko. "Akadeemik Joosep Saat – kommunist ja karikaturist". Maaleht, 1. september 2005. Lk 24
*Mari Saat. "Matused ja laulupeod". Tallinn 2015

## Välislingid
*Profiil. Geni.dom
* "Саат Йоосеп Максимович"
* "Саат Йоосеп Максимович". "Справочник по истории Коммунистической партии и Советского Союза 1898 – 1991"
*Haud Tallinna Metsakalmistul